DR Nyheder bringer nu beklagelser i samtlige programmer, hvor DRs kontroversielle historie om forskningsminister Esben Lunde Larsens ph.d. er blevet fortalt.

Oprydningsarbejdet i DR er i fuld gang, efter at DR tirsdag aften beklagede en kritisk historie om beskyldninger om plagiat i uddannelses- og forskningsminister Esben Lunde Larsens (V) ph.d.-afhandling.

Nu fortsætter beklagelserne fra DR i en lang række programmer på både tv og radio i dag efter skandalen, som BT har afsløret.

»Vi bringer en beklagelse i DR2 Morgen, DR2 Dagen, P1 Morgen, Radioavisen og i P4-regionerne,« siger Sandy French, indholdschef i DR Nyheder. Desuden vil indslag på DRs hjemmeside fra TV Avisen både onsdag og torsdag sidste uge samt programmet Jersild minus Spin blive forsynet permanent med tekster om »alvorlige mangler« i DRs historie om ministeren.

Forskningsministeren Esben Lunde Larsen (V) har fået en undskyldning fra DR Nyheder. Foto: Simon Skipper Vis mere Forskningsministeren Esben Lunde Larsen (V) har fået en undskyldning fra DR Nyheder. Foto: Simon Skipper

Sagen runger så højlydt i DR Byen, at nyhedsdirektør Ulrik Haagerup i et interview i går med hjemmesiden Mediawatch sætter den i kategorien ‘Årets Brøler’ og kalder sagen »frygtelig pinlig«.

Eksperter kritiserede DR

Beskyldningerne i DRs indslag gik blandt andet på, at ministeren skulle have kopieret en sætning i afhandlingens konklusion fra en bog uden at have citeret korrekt. Og at ministeren 17 gange skulle have kopieret fra tekster på en gymnasial undervisningshjemmeside, som han selv var forfatter til – såkaldt selvplagiat.

Men flere eksperter, som DRs journalister selv havde interviewet i forbindelse med historierne, har kritiseret DRs dækning. Først afslørede BT i mandags, at en central kilde i TV Avisens indslag, Peter Sandøe, professor ved Københavns Universitet, følte sig brugt af DR til at drage en konklusion, han selv tog afstand fra: At der var tale om uredelighed i ph.d.’en. Det fik DR til at bringe en præcisering.

’Manipulation’

Tirsdag stod en anden ekspertkilde, Kasper Bro Larsen, lektor i teologi og ph.d.-programleder ved Aarhus Universitet, så frem i BT, og anklagede TV Avisen og artikler i dr.dk for at være manipulerende og for at have tilbageholdt en helt central oplysning i historierne.

DRs journalister havde kontaktet Karsper Bro Larsen for at få hans vurdering som ekspert. Han understregede vigtigheden af, at ministeren allerede tidligere i afhandlingen havde citeret det omstridte tekststykke i konklusionen korrekt. En oplysning, som TV Avisen aldrig videregav. Da BT konfronterede DRs nyhedsledelse med kritikken, gik DR ud og beklagede hele forløbet.

»Jeg blev gjort opmærksom på kritikken fra Kasper Bro Larsen sidst på eftermiddagen, og efter jeg har sat mig ind i materialet og læst korrespondancen igennem, kan jeg nu konkludere, at der er mangler, som skulle have været bragt i historien både på tv og på internet,« sagde Sandy French til BT, der beklager den mangelfulde nyhedshistorie i sin helhed.

Mundtlig undskyldning

Det kontroversielle første indslag blev bragt i TV Avisen onsdag i sidste uge, men historierne om ministeren blev gentaget i TV Avisens udsendelser torsdag, samt i artikler på dr.dk, flere af DR2- og DR1s tv-programmer samt flere radioprogrammer.

I Esben Lunde Larsens bagland i Ringkjøbing-Skjern Kommune var man ærgerlig over DRs mangelfulde historie om deres repræsentant, fortæller Jens Nicolaj Vejlgaard, kommuneforeningsformand i Venstre i Ringkjøbing-Skjern Kommune. Han blev selv interviewet til P4 om sagen.

»Man skal være sine handlinger bevidst. Og det er klart, at TV Avisen onsdag ligger som basis for det, der så bliver brugt i flere forskellige DR-programmer som for eksempel TV Avisen torsdag og Jersild minus Spin og så videre,« siger Jens Nicolaj Vejlgaard, der er meget tilfreds med DRs rettelser.

Forskningsministeren selv modtog tirsdag en mundtlig undskyldning fra DR Nyheder, erfarer BT. Her gjorde han det klart over for DR, at der var en række andre programmer, blandt andet Jersild minus Spin, som han anså for problematiske.

»Jeg sagde til ham, at det er en selvfølge, at vi også retter i de programmer,« siger Sandy French.